“ሰርግ እና ክርስትና ሲያከናውኑ አስተማሪ ርምጃ ሊወሰድ ይገባል፡፡” ነዋሪዎች
“የኮሮና ቫይረስ ወረርሽኝን አቅልሎ ማየት እና መዘናጋት መቆም አለበት፡፡” የአዊ ብሔረሰብ አስተዳደርባሕር ዳር፡ ሚያዝያ 28/2012 ዓ.ም (አብመድ) በአማራ ክልል አዊ ብሔረሰብ አስተዳደር የኮሮና ታማሚ ቀድሞ የተገኘበት አካባቢ መሆኑ ይታወቃል፡፡ በወረርሽኙ የተያዘ ሰው መገኘቱ በተረጋገጠበት ሰሞን ደግሞ ነዋሪዎች ከፍተኛ ጥንቃቄ ሲያደርጉ ነበር፡፡ አሁን ደግሞ መዘናጋት መታየቱ ስጋት እንደፈጠረባቸው ያነጋገርናቸው ነዋሪዎች ገልጸዋል፡፡አቶ ተስፋዬ መኮንን የቻግኒ ከተማ አስተዳደር ነዋሪ ናቸው፡፡ “ኅብረተሰቡ የኮሮና ቫይረስ መተላለፊያ መንገዶችን ቢያውቅም መጠጥ ቤቶች ላይ በጋራ ይሰበሰባል፤ ሰርግ እና ክርስትናም አስቸኳይ ጊዜ አዋጁን በጣሰ መንገድ ይከናወናሉ” ብለዋል፡፡ ሰዎች አለመጨባበጥን በአንፃራዊ መንገድ ተግባራዊ ሲያደርጉ መመልከታቸውንም ተናግረዋል፡፡ ባንኮች፣ ክሊኒኮች እና ሆቴሎች እጅ መታጠብን ሲያስተግብሩም ማስተዋላቸውን ገልጸዋል፡፡